Christian H. Hansen (UFG), 2010-03-04:
Tak for det.
Se, jeg har det jo sådan, at når man taler hernede i Folketingssalen, skal man så vidt muligt – så vidt muligt, nu er det jo politik – altid sige den fulde sandhed.
Jeg kom til at stille et spørgsmål lidt tidligere i debatten i dag, hvor jeg kom til at sige noget om systematisk kastration.
Jeg har ikke så stort et sekretariat, så jeg var selv kommet til at lægge et forkert stykke papir i en mappe, og jeg læste op fra et spørgsmål, der var stillet tidligere.
Det drejede sig altså om halekupering.
Det beklager jeg meget.
Sådan kan det gå.
Jeg håber på, at mit sekretariat støt vil vokse, så jeg også får rigtig juridisk bistand i fremtiden.
Når det er sagt, vil jeg sige, at det jo handler om, om dyr skal lide smerte eller ej.
Vi hørte faktisk Venstres ordfører, hr. Flemming Møller, tidligere indrømme over for mig, at hvis han skulle have foretaget en kastration, ville han ikke så gerne have foretaget den uden bedøvelse.
Det kan jeg egentlig godt forstå.
Vi hørte også den konservative ordfører, hr. Tage Leegaard, fortælle, at han troede på, at dyr led smerte ligesom mennesker.
Det var jeg glad for at høre.
Men jeg kunne så også konstatere, at de to herrer ikke ville svare yderligere på spørgsmål, der blev stillet i forbindelse med, om man syntes, det var rimeligt, at eksempelvis en overlæge på Rigshospitalet begyndte at bruge den praksis at sige: Jeg har nu vurderet, at summen af smerter for patienten gør, at vi i den her operation vælger ikke at bedøve.
Det ville man ikke svare på, fordi det svar, man så ville komme med, ville være i modstrid med det, man lige havde stået og sagt.
For her var man så nødt til at svare ja, for det kunne man selvfølgelig ikke forestille sig skulle indføres.
Sandheden er jo, at det her har optaget mig langt tidligere, også for nogle år siden, end i dag, hvor vi har debatten, og jeg har lagt mærke til, at når jeg tidligere har spurgt ind til det og sagt, at dyr kan føle smerte og mennesket kan føle smerte, er der nogle, der ligesom har smågrinet ad det og syntes, at det var lidt spild af Folketingets tid.
Der må jeg bare sige, at jeg tror på, at befolkningen har en helt anden opfattelse af det her.
Jeg tror på, at de høringssvar, der kommer fra dyreværnsorganisationerne, både Dyrenes Beskyttelse og DOSO, hvor der er rigtig mange medlemmer, fortæller sandheden.
De dyrevelfærdsorganisationer har faktisk eksperter siddende.
Deres eksperter er så dygtige, at selv Justitsministeriet bruger dem i arbejdsgrupper omkring dyrevelfærd.
Så prøver man på at fortælle, at det, de har skrevet, nok er sådan noget, man ikke skal tage så højtideligt, og at man ikke skal tage dem for alvorligt.
Men jeg er jo glad for, at virkeligheden forholder sig på den måde, at Justitsministeriet faktisk tager disse mennesker meget alvorligt, fordi de som sagt sidder i en masse arbejdsgrupper omkring dyrevelfærdstiltag.
Derfor er det også underligt, at man i den her situation har valgt ikke at lytte til dem.
Det er underligt, når man kan konstatere, at de i Norge har metoder, som gør, at de undgår det her.
Det er også underligt at konstatere, at nogle siger, at vi helt skal undgå kastration.
Det er jeg faktisk enig i, men som SF's ordfører også tidligere har sagt, udelukker det ene altså ikke det andet.
Derfor er det, der sker for dyrene i dag, meget bekymrende.
Det er bekymrende, at et flertal i Folketinget fortsat ønsker, at dyr skal lide dyb, dyb smerte.
Så på dyrenes vegne er jeg ked af det i dag.